Den 36-årige afviste asylansøger, der mandag middag stak en kvinde og hendes søn ihjel i Ikea i Västerås, er på få døgn for en del svenskere blevet et symbol på alt det, der er galt i Sverige.

Politiet har kun givet få detaljer om selve begivenheden. Mandag formiddag mødte den 36-årige op på Migrationsverkets kontor i Västerås for at planlægge udvisningen hjem til Eritrea. Kort efter klokken 13 samme dag blev han anholdt for knivdrab på en 55-årig kvinde og hendes 28-årige søn i køkkenafdelingen i den lokale Ikea-afdeling.

Under en afhøring i går erkendte han sig skyldig i de to mord og frikendte dermed en 23-årig mand fra samme asylcenter, som politiet også havde anholdt uden for møbelvarehuset.